**ΕΠΑΝΑΛΗΠΤΙΚΕΣ ΑΣΚΗΣΕΙΣ ΓΡΑΜΜΑΤΙΚΗΣ**

**Ρήμα, Υποκείμενο, Αντικείμενο και Κατηγορούμενο**

**Για να τα θυμηθούμε…** **👇**

Τα βασικά μέρη μιας πρότασης είναι το **Ρήμα**, το **Υποκείμενο** και το **Αντικείμενο**. Αυτά λέγονται και **βασικοί (κύριοι) όροι της πρότασης**.

**👉 ΡΗΜΑ**: Είναι η λέξη που δείχνει τι κάνει ένα πρόσωπο, ζώο ή πράγμα.

**👉 ΥΠΟΚΕΙΜΕΝΟ**: Είναι η λέξη που απαντάει στην ερώτηση **«ποιος-α-ο;» + ρήμα**. Το υποκείμενο είναι όνομα (ουσιαστικό) βρίσκεται πάντα στην ονομαστική.

**👉 ΑΝΤΙΚΕΙΜΕΝΟ**: Είναι η λέξη που απαντάει στην ερώτηση **«τι» ή «ποιον-α-ο;» ή «σε ποιον-α-ο;» + ρήμα**. Το αντικείμενο μπορεί να είναι ουσιαστικό, και είναι πάντα στην αιτιατική.

**👉 ΚΑΤΗΓΟΡΟΥΜΕΝΟ**: Κάποιες φορές δεν υπάρχει αντικείμενο. Υπάρχει όμως μια λέξη που δείχνει πώς είναι το υποκείμενο και απαντάει στην ερώτηση **«τι;»**. Η λέξη αυτή λέγεται Κατηγορούμενο και συνοδεύει κάποια συγκεκριμένα ρήματα, που λέγονται **συνδετικά** επειδή συνδέουν το υποκείμενο με το κατηγορούμενο. Τέτοια ρήματα είναι: είμαι, γίνομαι, φαίνομαι, ονομάζομαι κ.α.

***Αφού τα θυμήθηκες πάμε να κάνουμε ✍️ και μερικές ασκησούλες…***

**➡️ Υπογράμμισε και σημείωσε πάνω από κάθε λέξη, ποιο είναι το Υποκείμενο, Ρήμα, Αντικείμενο ή Κατηγορούμενο, όπως στο παράδειγμα.**

⚠️ **Θυμίζω ότι** ⚠️ Κάθε ρήμα έχει ή αντικείμενο ή κατηγορούμενο. Δεν γίνεται σε μια πρόταση να έχω και Αντικείμενο και Κατηγορούμενο. Μπορώ όμως να έχω δύο ή περισσότερα Υποκείμενα, Αντικείμενα ή Κατηγορούμενα.

Υ Ρ Α

Ο γιατρός εξετάζει τον ασθενή.

Οι μαθητές τρέχουν γρήγορα

Υπέροχη ήταν η συναυλία.

Οι άνθρωποι αγαπούν τους σκύλους και τις γάτες.

Ο φίλος μου ονομάζεται Γιώργος.

Ο Γιάννης μίλησε σε εμένα και στον φίλο μου.

Δημήτρη φαίνεσαι χλωμός.

Τη σόμπα ανάβει ο παππούς.

Τα εισιτήρια για την παράσταση ήταν φθηνά.

Μια όμορφη συμφωνία έπαιξε ο πιανίστας.

Οι συμμαθητές μου θα γίνουν μουσικοί.

Πολύ ενοχλητικός ήταν ο θόρυβος.

Εμείς πότε θα γίνουμε μεγάλοι;

Το φαγητό έγινε πολύ νόστιμο.

**➡️ Σωστό ή Λάθος**

Στην πρόταση: «Το αυτοκίνητο διέσχισε τον δρόμο», η λέξη «το αυτοκίνητο είναι το αντικείμενο. Λ

Στην πρόταση: «Οι μαθητές έλυσαν τις ασκήσεις», η λέξη «τις ασκήσεις» είναι το κατηγορούμενο. Λ

Στην πρόταση: «Εσύ να κοιτάς τη δουλειά σου», η λέξη «Εσύ» είναι το υποκείμενο. Σ

Στην πρόταση: «Ο Θοδωρής είναι ικανός», η λέξη «ικανός» είναι το κατηγορούμενο. Σ

Στην πρόταση: «Η θεία μου έχει πολλά λεφτά», η λέξη «λεφτά» είναι το αντικείμενο. Σ

**➡️ Διάλεξε τη σωστή απάντηση**

Στην πρόταση: «Η φωτιά ζεσταίνει το σπίτι.», το αντικείμενο είναι:

🥇 Η Φωτιά 🥈 ζεσταίνει 🥉το σπίτι

Στην πρόταση: «Ο παπάς ψέλνει τους εκκλησιαστικούς ύμνους», η λέξη «ψέλνει» είναι:

🥇 Ρήμα 🥈 Υποκείμενο 🥉Αντικείμενο

Στην πρόταση: «Ο Γιώργος βοηθάει τους φίλους του», το υποκείμενο είναι:

🥇 Ο Γιώργος 🥈 Βοηθάει 🥉τους φίλους του

Στην πρόταση: «Ο συμμαθητής μου είναι απρόσεκτος», η λέξη «απρόσεκτος» είναι:

🥇 Υποκείμενο 🥈 Κατηγορούμενο 🥉Αντικείμενο

Και τώρα που έκανες τις ασκήσεις, ώρα για παιχνίδιιιιι 🏀 ⚽ 🎾! Μπες στους παρακάτω συνδέσμους ⤵️ για να παίξεις τα παιχνίδια του κυρίου!

[**Παιχνίδι 1: Σκάσε το μπαλόνι**](https://wordwall.net/resource/1040790)

[**Παιχνίδι 2: Βρες το ρήμα**](https://wordwall.net/resource/1041011/%ce%b2%cf%81%ce%ad%cf%82-%cf%84%ce%bf-%cf%81%ce%ae%ce%bc%ce%b1)

[**Παιχνίδι 3: Υ, Ρ, Α, Κ. Ποιο από όλα;**](https://wordwall.net/resource/1041661)